SPRÁVA O ÚČASTI VEREJNOSTI NA TVORBE PRÁVNYCH PREDPISOV 


Verejnosť bola o príprave návrhu nariadenia vlády, ktorým mení nariadenie vlády Slovenskej republiky č. 174/2017 Z. z., ktorým sa ustanovujú citlivé oblasti a zraniteľné oblasti v znení nariadenia vlády Slovenskej republiky č. 62/2022 Z. z. informovaná prostredníctvom zverejnenia predbežnej informácie vo verejnosti prístupnom informačnom systéme verejnej správy Slov-Lex pod číslom PI/2026/163. Predbežná informácia bola zverejnená v období od 10.07.2026 do 29.07.2026.

Verejnosť mala možnosť zasielať návrhy a podnety k návrhu nariadenia vlády. K predbežnej informácii neboli predložené žiadne pripomienky ani návrhy.

Predbežná informácia bola zaslaná aj na dolozka@mhsr.sk. Predbežná informácia bola prostredníctvom dolozka@mhsr.sk zaslaná relevantným podnikateľským subjektom a združeniam pre prípadnú konzultáciu. Relevantné podnikateľské subjekty a združenia neprejavili záujem o konzultáciu.

Zoznam zraniteľných oblastí ustanovený nariadením vlády Slovenskej republiky č. 174/2017 Z. z., ktorým sa ustanovujú citlivé oblasti a zraniteľné oblasti v znení nariadenia vlády Slovenskej republiky č. 62/2022 Z. z. bol v rokoch 2025-2026 predmetom revízie, ktorú vykonal Výskumný ústav vodného hospodárstva a Slovenský hydrometeorologický ústav. Revízia zraniteľných oblastí bola pravidelne konzultovaná so zástupcami medzirezortnej skupiny implementácie smernice Rady 91/676/EHS z 12. decembra 1991 o ochrane vôd pred znečistením dusičnanmi z poľnohospodárskych zdrojov (Mimoriadne vydanie Ú. v. EÚ, kap. 15/zv. 2; Ú. v. ES L 375, 31.12.1991) v platnom znení – tzn.  za spoluúčasti Ministerstva pôdohospodárstva a rozvoja vidieka Slovenskej republiky a jeho rezortných organizácií Ústredného kontrolného a skúšobného ústavu poľnohospodárskeho a Národného poľnohospodárskeho a potravinárskeho centra, Slovenskej poľnohospodárskej a potravinárskej komory a Agrárnej komory Slovenska.


